दुरा जातिबारे लेखिएका पुराना कागजात गाउँघरमा भए पनि तिनको संरक्षण र अभिलेखीकरण हुन नसक्दा ऐतिहासिक प्रमाणहरू गुम्दै गएका छन् । दुरा जातिका सम्बन्धमा लेखिएका ताम्रपत्र र लाललोमहर ठूलोस्वाँरा (लमजुङ) का चन्द्रसिङ् दुराको घरमा भएको तर २०१४ सालमा ठूलोस्वाँरा (गैरीगाउँ) मा आगलागी हुँदा ती कागजात जलेर नष्ट भएको कुरा बूढापाकाबाट अझै पनि सुन्न पाइन्छ । धर्मराज थापाले पनि ‘लोकसंस्कृतिको घेरामा लमजुङ्ग’ मा यही कुरा उल्लेख गरेका छन् (पृ.४२५) । समाजसेवी क्याप्टेन बखानसिंह दुरा (वि.सं. १९७१-२०७०) ले इतिहासकार नरहरिनाथलाई उद्ध्रृत गर्दै दुरा जातिसम्बन्धी लालमोहरलगायतका कागजात हनुमान ढोका संग्रहालय (छ नम्बर पट्टी) मा रहेको जानकारी दिनुभएको थियो । तर त्यहाँ गएर खोज-अनुसन्धान र जाँचपडताल गर्ने काम अझै पनि हुन सकेको छैन ।
